สรุปภาวะตลาดต่างประเทศ ประจำวันที่ 26 ส.ค. 2562
สรุปภาวะตลาดต่างประเทศ ประจำวันที่ 26 ส.ค. 2562
สรุปภาวะตลาดต่างประเทศ ประจำวันที่ 26 ส.ค. 2562
27 ส.ค. 2562

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (26 ส.ค.) หลังจากประธานาธิบดีโดนัลด์ ทรัมป์แห่งสหรัฐเปิดเผยว่า สหรัฐและจีนจะเริ่มเจรจาการค้ารอบใหม่ ซึ่งข่าวดังกล่าวช่วยให้นักลงทุนคลายความกังวลเกี่ยวกับข้อพิพาทการค้าระหว่างสองประเทศ นอกจากนี้ ตลาดยังได้รับแรงหนุนจากรายงานยอดสั่งซื้อสินค้าคงทนของสหรัฐที่พุ่งขึ้นแข็งแกร่งสุดในรอบเกือบ 1 ปี
ดัชนีเฉลี่ยอุตสาหกรรมดาวโจนส์ปิดที่ 25,898.83 จุด พุ่งขึ้น 269.93 จุด หรือ +1.05% ขณะที่ดัชนี S&amp;P500 ปิดที่ 2,878.38 จุด เพิ่มขึ้น 31.27 จุด หรือ +1.10% และดัชนี Nasdaq ปิดที่ 7,853.74 จุด เพิ่มขึ้น 101.97 จุด หรือ +1.32%
 
ตลาดหุ้นยุโรปปิดทรงตัวเมื่อคืนนี้ (26 ส.ค.) เนื่องจากนักลงทุนคลายความวิตกเกี่ยวกับความขัดแย้งทางการค้าระหว่างสหรัฐและจีน ขณะที่แนวโน้มการจัดตั้งรัฐบาลใหม่ในอิตาลีได้ช่วยคลายความกังวลเกี่ยวกับการเมืองอิตาลี
ดัชนี Stoxx Europe 600 ลบ 0.02% ปิดที่ 371.28 จุด
ดัชนี CAC-40 ตลาดหุ้นฝรั่งเศสปิดที่ 5,351.02 จุด เพิ่มขึ้น 24.16 จุด หรือ +0.45% และ ดัชนี DAX ตลาดหุ้นเยอรมันปิดที่ 11,658.04 จุด เพิ่มขึ้น 46.53 จุด หรือ +0.40% ขณะที่ตลาดหุ้นลอนดอนปิดทำการ เนื่องในวัน Summer Bank Holiday
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (26 ส.ค.) หลังจากประธานาธิบดีโดนัลด์ ทรัมป์กล่าวว่า เขาเปิดกว้างต่อการพบปะกับผู้นำอิหร่าน เพื่อแก้ไขความขัดแย้งทางด้านนิวเคลียร์ โดยความเคลื่อนไหวดังกล่าวทำให้นักลงทุนมองว่า ความตึงเครียดระหว่างสหรัฐและอิหร่านอาจคลี่คลายลง และอาจเปิดทางให้อิหร่านกลับมาส่งออกน้ำมันได้มากขึ้น
สัญญาน้ำมันดิบ WTI ส่งมอบเดือนต.ค. ลดลง 53 เซนต์ หรือ 1% ปิดที่ 53.64 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. ลดลง 64 เซนต์ หรือ 1.1% ปิดที่ 58.70 ดอลลาร์/บาร์เรล
 
สัญญาทองคำตลาดนิวยอร์กปิดขยับลงเมื่อคืนนี้ (26 ส.ค.) โดยได้รับแรงกดดันจากการแข็งค่าของสกุลเงินดอลลาร์ และจากการที่นักลงทุนเทขายสินทรัพย์ปลอดภัย หลังจากตลาดหุ้นสหรัฐดีดตัวขึ้นอย่างแข็งแกร่งเมื่อคืนนี้ อันเนื่องมาจากข้อพิพาทการค้าระหว่างสหรัฐและจีนที่ส่งสัญญาณคลี่คลาย
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 40 เซนต์ หรือ 0.03% ปิดที่ 1,537.20 an oun ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 22.8 เซนต์ หรือ 1.31% ปิดที่ 17.641 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 2.5 ดอลลาร์ หรือ 0.29% ปิดที่ 857.80 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 18.00 ดอลลาร์ หรือ 1.2% ปิดที่ 1,472.30 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินเยนและฟรังก์สวิส ในการซื้อขายที่ตลาดปริวรรตเงินตรานิวยอร์กเมื่อคืนนี้ (26 ส.ค.) เนื่องจากนักลงทุนพากันเข้าซื้อดอลลาร์ซึ่งเป็นสินทรัพย์เสี่ยง หลังคลายความวิตกกังวลเกี่ยวกับข้อพิพาทการค้าระหว่างสหรัฐและจีน อันเนื่องมาจากถ้อยแถลงของประธานาธิบดีโดนัลด์ ทรัมป์ซึ่งระบุว่า สหรัฐและจีนจะกลับมาเจรจาการค้ากันอีกครั้ง
ดอลลาร์สหรัฐแข็งค่าเมื่อเทียบกับเงินเยน ที่ระดับ 106.19 เยน จากระดับ 105.29 เยน และแข็งค่าเมื่อเทียบกับฟรังก์สวิส ที่ระดับ 0.9796 ฟรังก์ จากระดับ 0.9742 ฟรังก์ แต่ดอลลาร์สหรัฐอ่อนค่าลงเมื่อเทียบกับดอลลาร์แคนาดา ที่ระดับ 1.3262 ดอลลาร์แคนาดา จากระดับ 1.3293 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1097 ดอลลาร์ จากระดับ 1.1145 ดอลลาร์ ขณะที่เงินปอนด์อ่อนค่าลงแตะที่ระดับ 1.2218 ดอลลาร์ จากระดับ 1.2284 ดอลลาร์ ส่วนดอลลาร์ออสเตรเลียแข็งค่าขึ้นแตะที่ระดับ 0.6774 ดอลลาร์สหรัฐ จากระดับ  0.6752 ดอลลาร์สหรัฐ